google/wiki40b huggingface dataset:
רכבות אחרות (יצירה מוזיקלית)

רכבות אחרות (באנגלית: Different Trains) זו יצירה שנכתבה על ידי המלחין היהודי-אמריקאי סטיב רייך בשנת 1988. זוהי יצירה בעלת שלושה פרקים שנכתבה עבור רביעיית מיתרים וקלטת שמע. היצירה מורכבת מארבע שכבות סאונד מקבילות: נגינה חיה או מוקלטת של רביעיית מיתרים, פסקול של הרביעייה, צלילי רכבות וסירנות, קטעי דיבור. היצירה בוצעה לראשונה על ידי רביעיית קרונוס (Kronos Quartet) וזכתה בפרס גראמי ליצירה הקלאסית העכשווית הטובה ביותר (אנ') לשנת 1989.

הרקע להלחנת היצירה

במהלך מלחמת העולם השנייה נסע רייך ברכבת בין ניו יורק ללוס אנג'לס כדי לבקר את הוריו שנפרדו. כעבור שנים הוא הרהר בעובדה, שאילו היה חי באירופה באותה תקופה, ייתכן שהיה נוסע ברכבות שהובילו יהודים למחנות השמדה.
בעבודתו המוקדמת של רייך נעשה לעיתים קרובות שימוש בקלטות, תוך שימוש במהירויות שונות. עם זאת, "רכבות אחרות" היה ניסיון חדש שבו רייך השתמש בדיבור מוקלט כבסיס למלודיות.
אגידיוס

אגידיוס הקדוש (640 - 1 בספטמבר 720) הוא קדוש נוצרי. שמו בלטינית הוא Ægidius, אך בצרפתית הוא נקרא ז'יל (Gilles) ובאנגלית ג'יילס (Giles). אגידיוס הוא אחד מארבעה-עשר הקדושים המסייעים. 
אגידיוס הקדוש היה נזיר מתבודד ואב מנזר שנולד באתונה וחי בפרובאנס ובספטימניה. על פי חלק מתולדות הקדושים הוא היה בנם של המלך תאודור והמלכה פלגיה מאתונה, אך קרוב לוודאי שמדובר במעשייה שהופצה בעיקר במקראת הזהב. ב-683 עזב את יוון לכיוון צרפת להתיישב בדיוקסיה של נים. הוא התבודד ליד פתח הרון וליד הגארדון בספטימניה, דרום צרפת של ימינו. על פי אחת האגדות, הניקה אותו איילה בחלבה. הוא נפגע מחץ של מלך הגותים ומבה, כשהלה ניסה לצוד אותה. כפיצוי נתן המלך לנזיר מקום לבנות מנזר.
חלקת הקבר שלו במנזר שאגידיוס הקים, בסן ז'יל די גאר, הפכה למוקד לעלייה לרגל בדרך בין ארל לסנטיאגו דה קומפוסטלה, בדרך סנטיאגו.
אדי ריס

אדווין סי. "אדי" ריס (באנגלית: Edwin C. "Eddie" Reese; נולד ב-23 ביולי 1941) הוא מאמן אמריקאי בשחייה ובקפיצה למים ושחיין עבר. הוא שימש בתפקיד מאמן ראשי של נבחרת ארצות הברית בשחייה בשתי אולימפיאדות (אתונה 2004 ו-בייג'ינג 2008) ועוזר מאמן נבחרת ארצות הברית בשחייה ב-5 אולימפיאדות (סיאול 1988, ברצלונה 1992, אטלנטה 1996, סידני 2000 ולונדון 2012). בין השחיינים שאימן היו אלופים אולימפיים, אלופי עולם ושיאני עולם בשחייה: ריק קארי, ארון פירסול, איאן קרוקר, אמנדה בירד, ג'ייסון ליזאק, ניל ווקר, גארי הול ג'וניור, ברנדן הנסן, אריק שנטו, גארט וובר-גייל, ג'וזף סקולינג ועוד. נחשב לאחד המאמנים המצליחים ביותר בהיסטוריה של השחייה העולמית. נוסף לכך הוא המאמן הראשי של אוניברסיטת טקסס באוסטין משנת 1978.

ביוגרפיה

ריס נולד בדייטונה פלורידה. בשנת 1972 החל לאמן באוניברסיטת אובורן במשך 6 שנים שבסיומם בשנת 1978 סיימה קבוצתו במקום השני באליפות המכללות של ארצות הברית (לפני כן הקבוצה לא הגיעה לשום הישג ראוי לציון). מ-1978 הוא מכהן כמאמן הראשי של אוניברסיטת טקסס באוסטין. ב-1979 לאחר שנה של עבודה סיימה קבוצתו במקום ה-21 ומאז, קבוצתו מעולם לא סיימה במקום נמוך יותר מהמקום השביעי, במשך 31 שנים בהם הוא המאמן הראשי. את התואר הראשון שלו, אליפות המכללות של ארצות הברית, קטף כבר בשנת 1981.

משפחתו

ריס נשוי, אב לשתי בנות וסב ל-4 נכדים. אחיו, רנדי ריס אף הוא מאמן שחייה שאימן את נבחרת ארצות הברית ב-3 אולימפיאדות וזכה להיכלל בהיכל התהילה בשנת 2005.
רשיד באבא אחמד

חייו

רשיד באבא אחמד נולד במשפחה של תכשיטנים אמידים בעיר תלמסאן, הנחשבת למבצר של המוזיקה הערבית-אנדלוסית. בנעוריו נמשך לנגינת מוזיקת רוק וטויסט. בשנות ה-60 יחד עם שלושה חברים מהתיכון הקים להקה בשם Vautours (נשרים, בצרפתית) שהתקיימה עד שנת 1969.
בהמשך יחד עם אחיו פתחי הרכיב את הצמד "רשיד ופתחי" שעירבב מקצבים מודרניים ומסורות אלג'יראיות.
הצמד זכה להצלחה רבה בתוכניות של הטלוויזיה הממלכתית (עם להיטים כמו Youk baba jim, Ya aini, Galouli ennas, Magboun, Ana Ghrib) ובעקבות זאת החליט לפתוח אולפן הקלטות והוצאת תקליטים בעירם. למרות שבית ההפקות שלהם קיבל את השם "ראלי" (בגלל חיבת האחים למרוצי מכוניות שהתקיימו בארצם), הוא המשיך להיות ידוע בציבור כ"רשיד ופתחי". פתחי לקח על עצמו את הניהול הכלכלי של העסק, בעוד רשיד באבא עסק יותר בצד האומנותי. הוא גילה וטיפח, בין היתר, את הכשרונות של שאבה פדילה ובעלה, שב סהראווי (הפיק למשל את הלהיט של מוחמד סהראווי - "נ'סל פיק" - "את שלי"), שב חאלד ,שב אנוואר, שב ג'לל, נוג'ום אסאף. רשיד באבא הקליט תקליטים וגם קליפים ותוכניות טלוויזיה (למשל "וש ראייכום"). 
עורר תרעומת בקרב החוגים האיסלמיסטים בגלל שירי הראי שדיברו על אהבה ועל חיי היום יום, למרות שהקפיד על צנזורה של קטעים העלולים לפגוע ברגשות דתיים. בתקופה האחרונה התעניין בחידושה של מסורת מוזיקלית נוספת, זו של ה"סאף", מוזיקה מיסטית ולוחמנית במקורותיה במזרח מרוקו ובמערב אלג'יריה.
בימי מלחמת האזרחים האלג'יראית, בחודש הרמדאן ב-15 בפברואר 1995 בערב נרצח על יד חנות התקליטים שלו בשכונת הגשר שארל באוראן על ידי קנאי מוסלמי שארב לו עם רובה בעל קנה קצוץ ומלווה בשני חברים. פצוע אנושות, המוזיקאי הלך לעולמו אחרי זמן קצר בבית החולים.
רשיד באבא נודע במראהו המיוחד שהזכיר את פידל קסטרו: מזוקן, עם קסקט לראשו, מדים בסגנון צבאי, לעיתים הרכיב גם משקפיים. נראה תכופות נוהג במהירות בג'יפ או בב.מ.וו שלו בין תלמסאן ובין אוראן. 
בין שיריו ידוע השיר "מקסיקו" לכבוד קבוצת הכדורגל הלאומית של אלג'יריה, שהוצא לאור למחרת ניצחונה על תוניסיה לקראת מונדיאל 1986.
ארשגוהי טאוטיג

ביוגרפיה

ארשגוהי טאוטיג נולדה בשם ארשגוהי צזווקיאן בשכונת אורטקוי של איסטנבול ב-1875. אחרי לימודי בית הספר היסודי, נסעה לאנגליה ולמדה בתיכון בצפון יורקשייר. אחרי זה, נסעה לפריז כדי להשלים את השכלתה הגבוהה. בזמן שהותה שם, תרמה למילון הצרפתי-ארמני של ג. לוסיאן כחוקרת שפה. היא אז חזרה לאיסטנבול כדי להמשיך את השכלתה. שם, היא התחילה את הקריירה שלה כסופרת, כשהיא מפרסמת את עבודותיה בכתבי העת והעיתונים הארמנים המובילים לספרות ודעה, ביניהם "צאגהיג" (פרח), "מנזומה", ביזנטיון", ו"ג'מנאק" (זמן).
ב-1902, היא נישאה לסופר והפובליציסט הארמני הנודע, טאוטיג. כשהוא נכלא על ידי העות'מאנים, היא חלתה. היא נשלחה ללוזאן, שווייץ, להבראה, שם המשיכה לחיות עד 1922. נאמר עליה שמילותיה האחרונות היו "אנחנו כולנו קורבנות", כשהיא מתייחסת לרצח העם הארמני.

עבודתה

טאוטיג הייתה חברה ב"אזקנוור האיוהאטס אנגרוטיוני", ארגון אמרני שפעל למען הקמת והפעלת בתי ספר לבנות באזורים בעלי אוכלוסיות ארמניות באימפריה העות'מאנית. ב-1909, הארגון קיבל את הידיעה לגבי הטבח של הארמנים בידי הטורקים במחוז אדאנה, וביקשו לסייע בכל דרך אפשרית. טאוטיג נסעה לאדאנה, ודיווחה על הזוועות שראתה שם. כשחזרה לאיסטנבול, היא פרסמה דו"ח וספר קצר "חודש בקיליקיה", ב-1910. היה זה הדיווח הראשון מידי עד ראייה לגבי המצב שם. טאוטיג גם סייעה לבעלה בעבודתו בפרסום כתב העת שלו, "האלמנק הארמני" ובמחקר שלו על התרבות והדת הארמנית.
סנט תומאס (נבדה)

סנט תומאס (באנגלית: St. Thomas) שבמדינת נבדה שבארצות הברית היא עיר רפאים. העיר ניטשה כאשר, בעקבות בניית סכר הובר, עלו מימי אגם מיד והציפו את העיר.
העיר מצויה כיום מתחת לפני האגם ומהווה חלק מאתר הנופש הלאומי אגם מיד.

היסטוריה

העיר הוקמה בשנת 1865 על ידי מתיישב מורמוני בשם תומאס סמית'. אחרון התושבים עזב את העיר בשנת 1938 כאשר נהר הקולורדו החל להציף את העיר בעקבות הקמת סכר הובר.
שרידי העיר נראים מתחת למימי האגם, בשנות בצורת, כאשר גובה פני האגם נמוך יחסית. שרידים אלה נחשבים כאתר היסטורי מוגן, והם מוגנים על ידי רשות הפארקים הלאומיים של ארצות הברית.
בנימין פוקס

בנימין בן ברוך פוקס (שועל) (ה'תרכ"א,1861 - ט"ו בניסן תרצ"ג, 11 בנובמבר 1933) היה חבר תנועת ביל"ו מהקבוצה הראשונה של הביל"ויים שעלו ארצה מניקולייב בשנת 1882, ממייסדי המושבה גדרה.

קורותיו

נולד בחרסון (אוקראינה) לברוך פוקס. בילדותו קיבל חינוך מסורתי אצל הוריו הדתיים, למד ב"תלמוד תורה" ולאחר מכן קיבל חינוך תיכוני. בבגרותו היה חבר של המשורר שמעון פרוג והושפע מאוד ממנו. הוא הצטרף לתנועת ביל"ו והגיע ליפו בשנת 1882 (תרמ"ב), התגורר בבית אנטון איוב שבקרבת יפו ומשם היה הולך יום יום עם יתר חבריו לעבודה במקווה ישראל. הוא השתתף באסיפות בהן חובר תקנון התנועה ששימש אחד הגורמים להרחקת הביל"ויים ממקווה ישראל. הוא זכה להיות בין השבעה שעלו לאדמת קטרה ב-14 בדצמבר 1884 בחג החנוכה וייסדו את גדרה. 
פוקס שינה שם משפחתו ל"שועל", ובשם זה הוא חתום על כמה תעודות היסטוריות מהימים ההם בגדרה. גם ברישיון שנתנו השלטונות הטורקיים לבניית בתים בגדרה נזכר שמו. הוא השתתף ברוב המשלחות של בני המושבה למקומות שונים בארץ. ב-29 ביולי 1885 צעד יחד עם מוגילבסקי אל פטרונם יחיאל מיכל פינס בירושלים. ב-25 באוקטובר באותה שנה צעד אליו בשנית וב-6 בנובמבר צעד לעזה יחד עם יעקב שלמה חזנוב ויוסף לייב ליס, לפי הזמנת השלטונות לרגל הקמת האורווה הידועה בגדרה ללא רישיון ממשלתי.
פוקס זכור כאיש הגפן. הגפן היה לדידו לא רק מכניס לצורך החיים, אלא גם לאח ורע ממש קודש. ככל מייסדי גדרה ובוניה במשך כל השנים נפלו בחלקו תלאות וייסורים רבים. הוא מת מהתקף לב ב-11 בנובמבר 1933 (טו ניסן ה'תרצ"ג) ונטמן בגדרה.

משפחתו

פוקס היה נשוי למינצה פוקס בת הרב מרדכי ניימן, מאנשי העלייה הראשונה, מחלוצי החקלאות בארץ ישראל וממקימי מזכרת בתיה. פוקס ואשתו השתקעו בעקרון וביתם נעשה בית לא רק לאנשי המקום אלא גם לבני גדרה, שחיו חיי בדידות עד שנת 1885. לאחר הולדת הבת תמר פלר, עברו לגור בגדרה. בתו תמר הייתה נשואה למחנך יצחק פלר.
פיליפ קוסטיץ'

קריירת מועדונים

קוסטיץ' התחיל את הקריירה שלו ברדניצ'קי קרגוייבץ אליה הצטרף לאחר שעלתה לליגה הראשונה. ב-15 באוגוסט 2010 קוסטיץ' ערך את הופעת הבכורה שלו בקבוצה בניצחון 0-1 נגד נובי סאד. ב-26 בספטמבר 2010 קוסטיץ' כבש את שער הבכורה שלו בקריירה בתיקו 2-2 נגד פרולטר נובי סאד.
ב-4 באפריל 2012 קוסטיץ' חתם בחרונינגן מליגת העל ההולנדית תמורת 1.3 מיליון אירו והוא הצטרף למועדון עם תום העונה. ב-12 באוקטובר 2012 קוסטיץ' ערך את הופעת הבכורה שלו בהפסד 3-0 להירנפיין. את עונת הראשונה בקבוצה סיים עם 7 הופעות בליגה. בעונת 2013/2014 מעמדו השתפר והוא הפך לשחקן מוביל בקבוצה. ב-20 באוקטובר 2013 קוסטיץ' הבקיע את שערו הראשון בקבוצה בניצחון 0-1 נגד פ.ס.וו. איינדהובן. את העונה קוסטיץ' סיים עם 11 שערים ב-38 משחקי ליגה.
ב-9 באוגוסט 2014 קוסטיץ' חתם ל-5 שנים בשטוטגרט מהבונדסליגה ובנוסף חרונינגן תקבל 15% ממכירה עתידית של השחקן. בתום עונת 2015/2016 שטוטגרט ירדה לליגה השנייה וקוסטיץ' עזב את המועדון.
ב-25 ביולי 2016 קוסטיץ' חתם בהמבורג תמורת 14 מיליון אירו ובכך הפך לשחקן היקר בתולדות המועדון. ב-20 באוגוסט 2018 קוסטביץ' הושאל לעונה אחת לאיינטרכט פרנקפורט.

קריירה בינלאומית

קוסטיץ' שיחק בצעירותו בנבחרת סרביה הצעירה. קוסטיץ' הבקיע את שער הניצחון נגד ספרד בפלייאוף העלייה לאליפות אירופה בכדורגל עד גיל 21 - 2015.
ב-7 ביוני 2015 קוסטיץ' ערך את הופעת הבכורה שלו בנבחרת הבוגרת בניצחון 1-4 נגד אזרבייג'ן. ב-5 בספטמבר 2016 קוסטיץ' הבקיע את שער הבכורה שלו בנבחרת בתיקו 2-2 נגד אירלנד.
חיל הפקחים האדומים

היסטוריית החיל

החיל מוזכר לראשונה בעלילות "מלחמת חיל סינסטרו", כאשר שומר היקום-לשעבר גאנטת' חושף בפני האל ג'ורדן, גאי גרדנר, ג'ון סטוארט וקייל ריינר את דבר הנבואה אודות "הלילה האפל ביותר". נבואה זו מתארת מלחמת אור אשר תתנהל בין שבעה חילות פקחים המונעים בידי הספקטרום הרגשי. חלק מהנבואה מציין ש"כוח שנאה יעלה כאשר הפקח האדום יימשח בדם, וזעמו של המשתמש לא יהא מזוכך או מוגבל".
שורשיו של חיל הפקחים האדומים נעוצים לפני זמנו של חיל הפקחים הירוקים, כאשר בהתאם להמשכיות יקום DC, שומרי היקום הקימו צבא רובוטים בשם "ציידי האדם" כדי לשמור על סדר ברחבי היקום. לאחר עידנים בהם היו בשימוש, שומר היקום העריק קרונה שינה את התיכנות המרכזי של ציידי האדם וגרם להם להאמין שהדרך היחידה לשמור על הסדר היא להכחיד את כל החיים התבונתיים מהיקום. סקטור 666 נופל טרף לפילוסופיה חדשה ומעוותת זו, כאשר ציידי האדם טובחים בכל התושבים מלבד לחמישה. חמשת השורדים נודעים בהמשך כחמש האינוורסיות - תא טרוריסטי שמקדיש את חייו להשמדתם של שומרי היקום. הם נכלאים בכוכב הלכת איסמאולט, ואחד מחבריהם - אטרוסיטוס - נמלא חמת זעם באופן שגורם ליצירתה של סוללת הכוח האדומה הראשונה. עם הזמן, הוא נמלט מספר פעמים מכלאו, אך הוא מובס וחוזר למקום כלאו. באחד מאותם מקרים, הוא מתקיף את הגרין לנטרן אבין סור, אך נלקח חזרה למאסר בידי הגרין לנטרן-לשעבר סינסטרו.
כאשר רגש הזעם משתלט על האינטליגנציה של המשתמש ומבטל אותה, הפקח האדום הטיפוסי נותר עם מחשבה חייתית בסיסית ויכולות דיבור מועטות ביותר. משתמש זה סובל ממחסור מוחלט בהפשטה, רצון או הבנה מלבד זעם בלתי נגמר, שמונע בידי שנאה יוקדת וזיכרון מעומעם של חייו הקודמים. הוא ממוקד בנסיבות אשר הביאו אותו לשנוא מלכתחילה. אולם, אטרוסיטוס מצליח לשחזר את בינתה של חברת החיל בליז בעזרת קסמי השמאניזם שלו, וכמותו, היא מונעת בידי רגש הזעם אך גם מתעבת את הסבל האינסופי שהיא שרויה בו.
לאחר מאורעות "פלאשפוינט", בליז הופכת לנציגת החיל בקבוצת "השומרים החדשים". כמו כן, הגרין לנטרן גאי גרדנר נמלא חמת זעם בעקבות מותו הרגעי של קייל ריינר - מה שמושך אליו את טבעת הכוח האדומה של וייס. הוא בוחר להישאר עם חיל הפקחים האדומים. גרדנר מביס בקרב את אטרוסיטוס ונעשה למנהיג החיל.
קלימנטי שפטיצקי

קלימנטי שפטיצקי (באוקראינית: Климентій Шептицький)‏ (17 בנובמבר 1869- 1 במאי 1951) היה אב מנזר בכנסייה האוקראינית היוונית, המשתייכת לנצרות המזרחית הקתולית, אחיו הצעיר של המטרופוליט אנדריי שפטיצקי, פעיל בהצלת יהודים בלבוב בתקופת מלחמת העולם השנייה וחסיד אומות העולם.
באוגוסט 1942, כשנה לאחר תחילת הכיבוש הגרמני של אוקראינה הסובייטית, הציע שפטיצקי מקלט בביתו ליהודי בשם קורט לוין, לאחר רצח הוריו של לוין. שפטיצקי השיג ללוין תעודת הטבלה ומסמכי זהות מזויפים ושלח אותו להסתתר במנזר בעיבורי לבוב, שם שרד לוין את השואה עד שחרור לבוב בקיץ 1944. במשך כל זמן הסתתרותו של לוין במנזר שמר שפטיצקי על קשר עמו ווידא שזהותו נשמרת בסוד. עוד נתן שפטיצקי הוראות להצלתם של יהודים אחרים, יחידים ומשפחות, במספר מנזרים נוספים של הכנסייה היוונית אורתודוקסית בלבוב.
ב-1947 הוא נעצר על ידי נ.ק.וו.ד ולאחר חקירה של כשנה נשפט לשמונה שנות מאסר. הוא נפטר בכלא בעיר ולדימיר.
בשנת 1995 הכיר יד ושם בקלימנטי שפטיצקי כחסיד אומות העולם.
שבע בן בכרי

שֶׁבַע בֶּן בִּכְרִי, דמות מקראית, איש משבט בנימין שמרד בדוד המלך, וקרא להינתק ממלכותו בעקבות הבאת דוד לירושלים על ידי אנשי שבט יהודה. כינויו "בן בכרי" - רומז אולי לייחוסו לבכר, בנו של בנימין.
בעקבות מרידתו, שלח דוד את עמשא בן יתר בראש צבא שבט יהודה, אך זה התמהמה במשימתו, ולכן נדרש דוד לקרוא את אבישי בן צרויה למשימה זו. בגבעון פגש בהם שר הצבא יואב בן צרויה, והוביל את הכוח אל מבצרו של שבע באבל בית מעכה, שם צרו על העיר. כדי להימנע מהרס העיר, אישה חכמה אחת שיכנעה את יושביה להרוג את שבע ולהשליך את ראשו מעבר לחומה. התושבים שוכנעו וביצעו את הנדרש ובכך הומת שבע והוסר המצור.
ג'ימבו ג'יי

ביוגרפיה

עומר הברון נולד וגדל ברחובות. הוא למד תקשורת במכללה האקדמית ספיר, ולצורך כך עבר להתגורר בקיבוץ אור הנר. בסיום לימודיו עבר לתל אביב, אך חזר בהמשך לעוטף עזה בקיבוץ דורות. על שובו לעוטף עזה הוא מספר בשירו "עזבנו את תל אביב", שם הוא מתאר את אהבתו למקום חרף הרגישות הביטחונית השוררת באזור.
ב-28 באפריל 2016 יצר קמפיין מימון המונים בהדסטארט בו ביקש לגייס 30,000₪ לצורך מימון אלבום בכורה בשיתוף עם להקת ספא. המיזם גייס כ-155% מהסכום המקורי.
ב-5 ביוני 2017, כשנה לאחר תחילת הגיוס, יצא אלבומו הראשון בשיתוף עם להקת ספא "בואו לפני". השיר "עשיתי" מתוך האלבום דורג במקום ה-38 במצעד השנתי העברי של גלגלצ לשנת תשע"ז.
ביולי 2018 הוציא את השיר ״פירות ההצלחה״ עם פדרו גראס.
בנובמבר 2018 הוציא את הסינגל ״אין לנו תג מחיר״ ובפברואר 2019 הוציא את הסינגל ״הוליווד״.
במרץ 2019 הוציא את אלבומו השני יחד עם להקת ספא ״מה ראפרים רוצים״. השירים ״אין לנו תג מחיר״ ו״הוליווד" נכללו באלבום.
ג'ימבו ג'יי, בשיתוף עם פדרו גראס ותיאטרון האינקובטור, מעלה שלוש הצגות ראפ וספוקן וורד: מקבת, תיכון מגשימים והעיר הזאת.

חיים אישיים

עומר הברון מתגורר כיום עם אשתו שני בקיבוץ דורות שבעוטף עזה.
דוצ'ו

חייו

על פי עדות משנת 1278, הסיקו חוקרי תולדות האמנות כי דוצ'ו נולד בעיר סיינה, בין השנים 1255-1260. מסמך זה אף מציג את העדות הראשונה לעבודתו האמנותית של האמן, כשהוא מציין תשלום שכר של 40 סלוטי על עיטור לוחות עץ ששימשו ככריכות לספרי ניהול החשבונות של העיר.
בשנת 1285 הוזמנה אצל דוצ'ו תמונה גדולה של "המדונה" בעבור כנסיית סנטה מריה נובלה בפירנצה. ציור זה מזוהה כיום עם "המדונה של רוצ'ליי" הנמצאת בגלריית אופיצי בפירנצה. 
יצירותיו של דוצ'ו, העשויות בטכניקה של ציור טמפרה, הן יצירות בעלות נושאים דתיים. עבודתו היוותה את הבסיס להתפתחות אסכולת ציור בעיר סיינה, בה פעלו אמנים כגון סימונה מרטיני (Simone Martini) ושל האחים אומברטו ופייטרו לורנצטי (Ambrogio and Pietro Lorenzetti). 
היצירה המתועדת ביותר של דוצ'ו, היא יצירת המופת שלו, היא ה"המאסטה של דוצ'ו" (ההכתרה). זוהי יצירה דו-צדדית המורכבת מפאנל מרכזי, 7 צריחים ופרדלה (Predella)(מעין דוכן מצויר או מפוסל עליו מונח המזבח). היצירה נעשתה בין השנים 1308-1311 והיא נועדה לפאר את המזבח בקתדרלה של סיינה. כיום מפוזרים חלקי היצירה במוזיאונים שונים בעולם. 
בחזית הפנימית מתוארת מריה אוחזת בישו בנה כאשר היא מוקפת במלאכים ובקדושים הפטרונים של העיר סיינה. על גב היצירה מתוארות עשרים ושש סצנות קטנות המציגות את הפסיון של ישו ואת קימתו לתחייה. "המאסטה" היא אחד מציורי הלוח הגדולים והמרהיבים ביותר שצוירו באיטליה. 
חשיבותו של דוצ'ו כאמן "מבשר רנסאנס" היא יכולתו ליצור חיים ותחושה לירית בציור, "למרוד" במסורות ציור ביזנטיות, תוך כדי שמירה על חוקי האיקונוגרפיה הנוצרית והכרה במעמדו כאמן. לא בכדי חתם דוצ'ו את שמו על כסאה של המדונה במאסטה. תיאורי החלל שיצר דוצ'ו מהווים את ראשית העיסוק בבעיית האשליה החזותית של "חלון למציאות". זו גם הסיבה מדוע הוא מושווה לבן דורו הדגול מאסכולת פירנצה, ג'וטו די בונדונה, שהביא למהפך בציור האיטלקי בפרט ובציור אשלייתי בכלל.
יהושע זטלר

ביוגרפיה

זטלר נולד בשנת 1917 במושבה כפר סבא, בנו של בן-ציון זטלר, איש העלייה השנייה, אחד מארבעת מתיישביה הראשונים.
בגיל צעיר הצטרף ל"הגנה", לאחר מכן עבר לאצ"ל, ועם הפילוג עבר ללח"י. כינויו המחתרתי היה "מאיר".
זטלר השתתף בשוד בבנק אפ"ק כדי להשיג כסף ללח"י, ב-16 בספטמבר 1940. הפעולה הצליחה אבל המשטרה גילתה שהאופנוע ששימש למילוט היה של זטלר. ב-2 בדצמבר 1941 נתפס זטלר בדירה ברחוב נווה-שאנן בתל אביב, וב-6 בפברואר 1942 הוא נידון ל-15 שנות מאסר, שאותן החל לרצות בבית הכלא בירושלים. חברתו (ולימים אשתו) בלה ("פוצי") שכטר נעצרה בצו מנהלי ונשלחה למאסר בבית הסוהר לנשים בבית לחם, שבו הייתה כלואה ארבע שנים. במהלך מאסרו נלכד ונרצח מפקד הלח"י אברהם שטרן (יאיר).
לאחר קטטה אלימה בין אסירים ערבים ויהודים שבה השתתף זטלר, הוחלט להעבירו לכלא עכו כעונש. 
זטלר נמנה עם אנשי הלח"י שנמלטו מהכלא במהלך הפריצה לכלא עכו ב-4 במאי 1947, ולאחר שש שנות מאסר וניתוק שב לפעילות בלח"י.
הוא כיהן כמפקדה השלישי של מחלקת הפעולות (החטיבה הלוחמת של מודיעין הלחי").
עם החלטת האו"ם מ-29 בנובמבר 1947 על תוכנית החלוקה, שבה לא נכללה ירושלים במדינה העברית, עבר זטלר לירושלים והחל לארגן את חיילי הלח"י ככוח לוחם. לכל אורך המלחמה, הוא המפקד של כל לוחמי הלח"י בירושלים.
בפיקודו, השתתפו כוחות לח"י בכיבוש ליפתא, שייח באדר, דיר יאסין ובקרבות נוספים. ביום הכרזת המדינה, כוחותיו כבשו את מלון פאסט (מלון פנינת ירושלים, היום), מנזר נוטרדאם, ובניין הדואר הישן, כל המבנים היו צמודים לחומת העיר העתיקה של ירושלים, ומשם הם התכוונו לפרוץ לרובע היהודי, דרך הרובע הנוצרי, ולהסיר את המצור ממנו סבל כחצי שנה, ולהתכונן להתקפת הלגיון הירדני שעלה לעיר. היה הסכם תיאום רופף עם ההגנה והאצ"ל, וזטלר הפציר לנצל את השעה, אבל דוד שאלתיאל, מפקד ירושלים מטעם המדינה, טען שהרובע יוכל להחזיק מעמד, שכן השריון הירדני לא יוכל לפעול בעיר העתיקה. זטלר נאלץ להורות על נסיגה, תחת אש כבדה, מבניין נוטרדאם ומבניין הדואר, וכך הוחמצה ההזדמנות האחרונה למנוע את נפילת הרובע היהודי.
ב-17 בספטמבר 1948 נרצח בירושלים מתווך מטעם האו"ם, הרוזן פולקה ברנדוט. מבצעי הרצח לא נתפסו, ורק שנים לאחר מכן נטען שהיוזם, המתכנן והמפקד הישיר של הרצח היה יהושע זטלר ושאת הרצח עצמו ביצע יהושע כהן. על פי עדותו של זטלר, הוא מסר מיד למחרת יום הרצח דו"ח על ההתנקשות לידידו השר יצחק גרינבוים וזה העביר את המידע לראש הממשלה דוד בן-גוריון, שהורה לזטלר להימנע מכל פעילות עד אשר יוסדר הסכסוך הדיפלומטי עם שוודיה. ביומנו, ציין בן-גוריון את חלקו של זטלר בהתנקשות.
לאחר מלחמת העצמאות פתח זטלר תחנת דלק ומוסך ביפו וניתק עצמו מפעילות פוליטית וציבורית.
יהושע זטלר נפטר בשנת 2009, בגיל 92. נקבר בבית העלמין ירקון.
אחיו הצעיר אפרים, פעיל לח"י כאחיו, נהרג כקצין צה"ל ב-1950.
במפגש הרחובות ה"מפקד" ו"עין רוגל" בשכונת אבו תור בירושלים קרויה כיכר על שמו.
קאראקום

קאראקום (מטורקמנית: Garagum; ברוסית: Каракумы; בתרגום לעברית: "חול שחור") הוא מדבר במרכז אסיה המהווה כשבעים אחוזים (350,000 קמ"ר) משטחה של טורקמניסטן. אוכלוסייתו דלילה ביותר - אדם אחד ל-6.5 קמ"ר.
המדבר נמצא ממזרח לים הכספי, ימת אראל שוכנת לצפונו, נהר האמו דריה ומדבר קיזילקום מצפון מזרחו.
נהרות המוגרב והטג'ן זורמים מהרי הינדו-כוש שמדרום אל תוך אגנים במדבר, ומספקים מים לקיום חקלאות זעירה. מגדלים כותנה בנאות המדבר לטג'ן ומארי. באחרונה מתפתח ענף הפקת הנפט והגז הטבעי בקאראקום.
את המדבר חוצה תעלת ההשקיה השנייה הגדולה בעולם, תעלת קאראקום. בנייתה החלה ב-1954, במקביל למסילה הטרנס-כספית ואורכה הוא 1,375 קילומטרים. התעלה מוזנת ממי הנהר אמו דריה ומזרימה 13 קמ"ק מים בשנה, אך בשל בנייה קלוקלת היא סובלת מכך שכ-50% מהמים אובדים בדרך והמלחה בשל עליית מפלס מי התהום המלוחים.
למה לי לקחת ללב

רקע

השיר יצא לרדיו בקיץ 1970 והקדים את הסרט ואת האלבום בהם נכלל. הוא הפך במהירות ללהיט. השיר נכלל בסרט "שבלול" שיצא למסכים באוקטובר 1970 ונכלל באלבום שיצא בעקבותיו. במצעד הפזמונים העברי השנתי של קול ישראל לשנת התש"ל (1970) הגיע השיר למקום השני.
השיר כולל חמישה בתים: שני הבתים הראשונים מינורים, ובבית השלישי יש מעבר לקצב הרוק. בשני הבתים האחרונים ישנה חזרה לצליל מינורי.
להקת הצ'רצ'ילים הקליטה ב-1971 גרסה אנגלית לשיר. את המילים כתב רוב הכסלי, והשיר נקרא "Danielle Sanders Walks Through The Park".
היו שטענו כי קיים דמיון בלחן בין "למה לי לקחת ללב" ובין "You Never Give Me Your Money" של החיפושיות שיצא לאור באלבומם Abbey Road בספטמבר 1969.
הול סיטי

השנים האחרונות

הול ירדה מליגת המשנה האנגלית בעונת 1990/1991, וחמש שנים אחר כך ירדה גם מהליגה האנגלית השלישית. בשמונה העונות הבאות התמודד המועדון עם קבוצות הליגה האנגלית הרביעית, תוך שהוא חווה משברים כלכליים חמורים; לזמן מה אף נאסר עליהם לשחק באצטדיונם דאז, בות'פרי פארק, כיוון שלא עמדו בתשלום השכירות. המועדון היה כבר על סף פשיטת רגל כאשר נרכשו לבסוף על ידי אדם פירסון, לשעבר בכיר בלידס יונייטד.
באמצע עונת 2002/2003 עברה הקבוצה לשחק באצטדיון קינגסטון קומיוניקיישנס, מגרש משוכלל ומטופח אשר נבנה בעלות של 43 מיליון ליש"ט, רובו ככולו במימון עיריית הול. כמה שבועות קודם לכן מונה מאמן חדש לקבוצה, פיטר טיילור (משמש גם כמאמן הנבחרת האולימפית של אנגליה בכדורגל), שהעלה זה מכבר את ג'ילינגהאם (1999/2000) ואת ברייטון אנד הוב אלביון (2001/2002) לליגה גבוהה יותר. בתום עונה השלמה הראשונה שלו כמאמן, עונת 2003/2004, סיימה הול סיטי במקום השני בליגה הרביעית והעפילה לליגה השלישית. בעונת 2004/2005 סיימה שנייה גם בליגה השלישית והעפילה לראשונה מזה 15 שנה לליגת המשנה האנגלית.
בשנת 2008 סיימה הקבוצה במקום השלישי בליגת המשנה, והעפילה למשחקי הפליאוף לקביעת העולה השלישית לפרמייר ליג. בחצי הגמר עברה הול סיטי את ווטפורד ובגמר היא פגשה את בריסטול סיטי, עליה גברה 0-1 ועלתה בפעם הראשונה בתולדותיה לפרמייר ליג.
את עונת 2008/2009, למרות התחזיות הקודרות שקבעו שהיא תרד בחזרה לליגת המשנה, פתחה הול בצורה מצוינת ומצאה את עצמה בתחילת העונה בצמרת הטבלה. ההמשך היה חלש מאד, ב-2009 ניצחה הקבוצה בשני משחקים בלבד, והקבוצה התדרדרה לתחתית הטבלה. הקבוצה הצליחה לבסוף להינצל מירידה ולהישאר בפרימייר ליג בזכות נקודת ליגה אחת יותר שצברה הקבוצה על פני ניוקאסל.
בסוף עונת 2009/2010 ירדה הול לליגת המשנה. כעבור שלוש עונות העפילה הול בחזרה לפרמייר ליג. בעונת 2013/2014 העפילה הול לראשונה בתולדותיה לגמר הגביע האנגלי אך הפסידה לארסנל 3:2 לאחר הארכה. בסיום עונת 2014/2015 ירדה שוב לליגת המשנה.
בחלוף שנה נוספת שבה הול סיטי לפרמייר ליג אחרי שסיימה במקום הרביעי וגברה בחצי גמר הפליאוף על דרבי קאונטי. בגמר הפליאוף על העלייה לפרמייר ליג ניצחה הול סיטי את שפילד וונסדיי בתוצאה 0-1.
שנה מאוחר יותר נשרה חזרה האל לצ'מפיונשיפ לאחר שסיימה במקום ה 18
מחלק אפס

באלגברה, איברים שונים מאפס a,b של חוג שמכפלתם היא אפס נקראים מחלקי אפס. איבר  נקרא מחלק אפס ימני אם קיים  כך ש- , ובדומה לזה b הוא מחלק אפס שמאלי. בחוג קומוטטיבי, מושגים אלו מתלכדים. חוג שאין בו מחלקי אפס נקרא תחום, ותחום קומוטטיבי נקרא תחום שלמות. לדוגמה, בשדה אין מחלקי אפס.

דוגמאות

1. נביט בחוג המטריצות מסדר  מעל המספרים הרציונליים. מכיוון ש- , נקבל ש-
 הוא מחלק אפס שמאלי ו היא מחלק אפס ימני. באופן כללי, מטריצה מעל שדה היא מחלק אפס (ימני ושמאלי) אם ורק אם היא אינה הפיכה.
2. כל אידמפוטנט e שאינו איבר היחידה של החוג הוא מחלק אפס. (אכן, לפי ההנחה קיים x בחוג כך ש-, ואז ). בפרט איבר יחידה של תת-חוג, שאינו איבר יחידה של החוג כולו, הוא מחלק אפס.